**NÁRODNÁ RADA SLOVENSKEJ REPUBLIKY**

**IX. volebné obdobie**

Číslo: KNR – VOB –4646/2025-13

**800a**

**Informácia**

Výboru Národnej rady Slovenskej republiky pre obranu a bezpečnosť o výsledku prerokovania návrhu skupiny poslancov Národnej rady Slovenskej republiky na prijatie uznesenia Národnej rady Slovenskej republiky k odsúdeniu raketových útokov Ruskej federácie na civilné ciele v ukrajinských mestách Kryvyj Rih a Sumy **(tlač 800)**

-----------------------------------------------------------------------------------------------------------------

Výbor Národnej rady Slovenskej republiky pre obranu a bezpečnosť ako gestorský výbor k návrhu skupiny poslancov Národnej rady Slovenskej republiky na prijatie uznesenia Národnej rady Slovenskej republiky k odsúdeniu raketových útokov Ruskej federácie na civilné ciele v ukrajinských mestách Kryvyj Rih a Sumy **(tlač 800)** podáva Národnej rade Slovenskej republiky túto informáciu o výsledku prerokovania tohto návrhu vo výbore.

Predseda Národnej rady Slovenskej republiky svojím rozhodnutím č. **840** z 15. apríla 2025 pridelil predmetný návrh na prerokovanie Výboru Národnej rady Slovenskej republiky pre obranu a bezpečnosť ako gestorskému výboru.

**Výbor Národnej rady Slovenskej republiky** **pre obranu a bezpečnosť** prerokoval uvedený návrh (**tlač 800**) v určenej lehote na svojej 57. schôdzi výboru, ale **neprijal k nemu platné uznesenie,** nakoľko návrh uznesenia **nezískal súhlas** nadpolovičnej väčšiny prítomných členov výboru podľa § 52 ods. 4 zákona NR SR č. 350/1996 Z.  z. o rokovacom poriadku Národnej rady Slovenskej republiky v znení neskorších predpisov.

Prílohou tejto informácie je návrh na uznesenie Národnej rady Slovenskej republiky v znení predloženého návrhu skupiny poslancov.

Bratislava 26. máj 2025

**Richard Glück, v.r.**


predseda Výboru Národnej rady Slovenskej republiky

pre obranu a bezpečnosť

**NÁRODNÁ RADA SLOVENSKEJ REPUBLIKY**

**IX. volebné obdobie**

Číslo: /2025



UZNESENIE

NÁRODNEJ RADY SLOVENSKEJ REPUBLIKY

(návrh)

z … 2025

**k odsúdeniu raketových útokov Ruskej federácie na civilné ciele**

**v ukrajinských mestách Kryvyj Rih a Sumy**

**Národná rada Slovenskej republiky**

1. dôrazne odsudzuje raketové útoky Ruskej federácie na civilné obyvateľstvo a civilnú infraštruktúru ukrajinských miest Kryvyj Rih a Sumy, ktoré si vyžiadali desiatky nevinných civilných obetí vrátane detí a desiatky zranených,
2. zdôrazňuje, že útoky na civilné obyvateľstvo a civilnú infraštruktúru predstavujú hrubé porušenie medzinárodného humanitárneho práva a Ženevských dohovorov,
3. vyjadruje podporu a solidaritu s Ukrajinou a jej obyvateľmi v ich boji za slobodu, nezávislosť a územnú celistvosť,
4. vyzýva vládu Slovenskej republiky, aby aj naďalej podporovala úsilie o spravodlivý mier a vyvodenie zodpovednosti za vojnové zločiny a zločiny proti ľudskosti spáchané v súvislosti s ruskou agresiou na Ukrajine,
5. vyzýva vládu Slovenskej republiky a jej predstaviteľov, aby k Ruskej federácii a jej predstaviteľom pristupovala náležite vzhľadom k ich ohavným činom páchaným na Ukrajine,
6. vyzýva premiéra Slovenskej republiky a ďalších štátnych predstaviteľov, aby sa nezúčastnili osláv konaných dňa 9. mája v Moskve.